ساݙی حالت تݙی تیل

ساݙی حالت تݙی تیل:۔ 
لکھت:   :واجد تھلوی

ساݙے پپو ایم پی اے تے ایم این اے ساݙی طاقت دے ݙنے نال جݙاں ایوان اچ پڄدن تاں پچھوں اپݨی ماء دھرتی دا چیتا ننھے رہندا۔ اتھاں ابھیچݨ انہیں کوں وزارت (جیڑھی اثر رسوخ توں خالی ہوندی اے)ݙے کےپھنترو بݨا ٻلہیندن۔اسمبلی دی غیر معینہ مدت اچ اے گونگیاں وانگوں کجھ الا ٻول نی سڳدے۔کیوں جو انہاں دا کوٹا شاہی کھاوݨ پیوݨ تے مخصوص ہوندے۔کجھ لوک آہدن ٻانھی نوازی وی وادھو الاؤنس دے طور تے لازمی ہوندی اے۔سرکار درٻار اچ وادھا گھاٹا تھیوݨ پووے تاں آنے ݙکھا کے انہاں کوں واپسی تڑھا ݙتا ویندے۔اے الو سٻی دا منہ بݨا کے جݙاں گھر ولدن تاں قوم دا حق بݨدے سنی چھمک چیل اچ ݙے کے پچھے جو ٻیلی کتھاں رہ ڳئے وے۔اڳوں اساں ایجھیں نندر لوک ہیں جو اکھیں ملیندیں ولا انہاں دی صندوقڑی تے ہتھ ونڄ رکھدے ہیں۔ایں طرح ساݙی تݙی تیل حالت گھاݨی وات رہ ویندی ہے۔تے اے سلسلہ اݨ کھٹ ہے ٻس خدا دی ہیل نال چلدا پئے۔

جے ستے پئے ہیں تاں متے پئے ہیں وسیب زادو

سڄاک تھیسوں تاں کجھ نہ کجھ کاں شعور پیسوں

ملک دے حکمران 

اگر بݨ ونڄݨ انسان

تاں کجھ وی نا ممکن نی 

ملک ٻدلݨ وچ خان

شاعر فرھاد فریدی